JayJayThrowThrow/commonwealth-wiki-mix huggingface dataset:
Pik Botha

Roelof Frederik (Pik) Botha (27 April 1932 – 12 Oktober 2018) was van 27 April 1977 tot 10 Mei 1994 (volle demokrasie in Suid-Afrika) die land se Minister van Buitelandse Sake en het die taak gehad om Suid-Afrika se binnelandse beleid van apartheid, te probeer verdedig in internasionale forums. Met 'n dienstyd van 17 jaar was hy ook een van die wêreld se langsdienende ministers van buitelandse sake.

Pik Botha is op Rustenburg in die Transvaal gebore as agterkleinseun van die volksleier en ouderling in die Gereformeerde Kerk Thomas Dreyer. Dreyer het 13 kinders gehad, onder wie Christiaan Lourens, die vader van Botha se moeder, Maria Elizabeth.

Hy het hom in 1953 by die departement van buitelandse sake aangesluit en het in Swede, Wes-Duitsland en in Den Haag diens gedoen. In 1974 het hy Suid-Afrika se permanente verteenwoordiger by die Verenigde Nasies geword. 'n Jaar later is hy aangestel as Suid-Afrika se verteenwoordiger in die VSA. Op 1 April 1977 word hy Minister van Buitelandse Sake.

Botha was een van die groep "gematigde" lede van die Nasionale Party wat deelgeneem het aan die politieke maneuvers om 'n opvolger vir B.J. Vorster as Eerste Minister te kry. Hy was ook nou betrokke by die onderhandelings wat uiteindelik tot die onafhanklikheidswording van Namibië in 1990 gelei het.

Botha het later as Minister van Mineraal- en Energiesake (1994–1996) in die regering van nasionale eenheid onder Nelson Mandela gedien totdat die Nasionale Party hom van die regering onttrek het. Botha het in 2000 by die African National Congress aangesluit.
Gesinslewe

duimnael|links|Pik Botha, sy eerste vrou, Helena, en hul drie oudste kinders, Roelof Botha (Ekonoom)|Roelof, Piet en Anna, ca. 1960. Lien is later gebore.
Sy seun was die Afrikaanse sanger Piet Botha. Sy seun Roelof Botha is 'n ekonoom en sy kleinseun, 'n voormalige leerling aan die Hoërskool Jan van Riebeeck in Kaapstad, was in 1990 die topkandidaat in Kaapland se senior-sertifikaateksamen. Hierdie kleinseun van Pik, ook met die naam Roelof, is 'n voormalige finansiële direkteur van PayPal en tans 'n waagkapitalis in die Verenigde State. Pik se dogter, Lien Botha, is 'n kunstenaar en Afrikaanse skrywer.

Hy sterf op 12 Oktober 2018 in sy huis in Pretoria nadat sy organe ingegee het.
Verwysings
Eksterne skakels

Kategorie:Politici van die Nasionale Party
Kategorie:Suid-Afrikaanse ministers van buitelandse sake
Kategorie:Suid-Afrikaanse ministers van energie
Kategorie:Suid-Afrikaanse ambassadeurs in die Verenigde State
Kategorie:Afrikaners
Kategorie:Geboortes in 1932
Kategorie:Sterftes in 2018
Mount Saint Helens

Sint-Helenaberg (Engels: Mount Saint Helens), is 'n vulkaan in die administratiewe distrik Skamania County, Washington, VSA.
Verklaring van die naam

Die berg maak deel uit van die Cascade-reeks. Net soos die meeste ander vulkane in die Cascade-reeks is Sint-Helenaberg 'n stratovulkaan. Hy staan by die Indiane bekend as Louwale-Clough, wat "rokende vuurberg" beteken in die taal van die Klickitat. In Engels is die berg na die Britse eerste Baron van Sint-Helena vernoem, nadat 'n Britse reisigersgeselskap die gebied op kaart neergelê het.
Uitbarsting

duimnael|links|Die uitbarsting van 18 Mei [[1980 veroorsaak 'n rookpluim van 10 km hoog]]
Die vulkaan is veral bekend vanweë die groot uitbarsting op 18 Mei 1980. Dit was die mees dodelike en verwoestende vulkaanuitbarsting in die geskiedenis van die Verenigde State. 57 persone is dood en 200 huise, 47 brûe, 24 km spoorweë en 300 km paaie is vernietig. Die uitbarsting is deur 'n aardbewing van 5,1 op die Richterskaal voorafgegaan, sowel as deur die opblaas van die top van die berg, wat nou meer as 400 m laer as vantevore is.

Die krag van hierdie uitbarsting is vergelykbaar met 500 keer die krag van die atoombom wat op Hirosjima laat val is. Voordat die eintlike uitbarsting plaasgevind het, het 'n enorme pliniaanse wolk uit die kratermond opgestyg. 'n Groot piroklastiese wolk, met 'n temperatuur van rondom 500 °C, het alles op sy afdraende weg verwoes. Daar het 'n groot krater (kaldera) ontstaan. Bome in 'n baie wye omtrek is platgevee. Onbeskermde persone is deur die piroklastiese stroom oorval en is binne enkele tellings lewend gekook. As die vulkaan nie in só 'n ylbevolkte area geleë was nie, sou die aantal slagoffers enorm kon gewees het. Die vulkaan was reeds lank onaktief, maar sedert sy ontdekking in die agttiende eeu was daar wél 'n aantal klein uitbarstings.

In September 2004 het die berg opnuut begin rook, maar 'n groot uitbarsting het nie plaasgevind nie. Op 8 Maart 2005 stoot die vulkaan 'n ruim 10 km hoë wolk van as en stoom uit, terwyl 'n ligte aardbewing van 2,5 op die Richterskaal geregistreer is. Die rookuitbarsting het ongeveer 'n halfuur lank geduur en was van ver af sigbaar.
Gevaarsones

Al vóór die beroemde uitbarsting van die vulkaan was die gebied ingedeel in twee gevaarsones. Die rooi sone was naaste aan die vulkaan geleë en was as die gevaarlikste gebied gereken. Die blou sone was steeds lewensbedreigend, maar was minder ernstig. Desondanks was die oorgrote meerderheid van ál die slagoffers buite hierdie sones.
Eksterne skakels

* Mount St. Helens National Volcanic Monument's VolcanoCam
* Mount St. Helens photographs and current conditions


Kategorie:Berge van die Verenigde State van Amerika
Kategorie:Vulkane
Kategorie:Washington
Anilingus

duimnael|'n Vrou gee 'n ander vrou anilingus
duimnael|Anilingus of "rimming"
Anilingus, oftewel anaal-orale kontak of anaal-orale seks, wat in Engels en talle ander tale as rimming bekend staan, is afgelei van die Latynse woorde "anus" en "lingua" en dui op die seksuele daad waarby daar kontak is tussen die anus of perineum van een persoon, hetsy 'n man of vrou, en die mond, waarby ingereken die tong en lippe, van 'n ander persoon, hetsy 'n man of 'n vrou.
Tegniek

Anilingus behels 'n verskeidenheid tegnieke wat daarop gemik is om die anale gebied te stimuleer en sluit soen, lek en die in- en uitbeweeg by die anale opening van die tong in. Genot van anilingus word verkry van die sensitiewe senu-eindes rondom die anale opening, wat gewoonlik deur die tong en lippe, maar soms ook deur die tande, gestimuleer word. Die genot kan so hewig wees, dat dit in sommige gevalle op sigself tot 'n orgasme kan lei.
Gesondheidsgevare

Daar kan baie gesondheidsprobleme wees wat die gevolg is van onveilige anilingus, weens die teenwoordigheid van bakterieë, virusse en parasiete op of in die anus of rektum. Dit sluit onder meer in lewerontsteking (Hepatitis A), menslike papilloomvirus of M.P.V., inwendige parasiete en seksueel oordraagbare siektes. As daar kontak tussen die mond en die geslagsdele is direk na kontak met die anus, kan dit onwetend die bakterie Escherichia coli na die blaas oordra en so urienweginfeksie veroorsaak. Daar word nie geglo dat MIV/vigs maklik deur anilingus oorgedra word nie, maar kenners beweer daar is wel 'n teoretiese risiko om die MI-virus so op te doen.
Voorsorg

Gereelde anilingus met baie verskillende seksmaats ("casual sex" in Engels), verhoog probleme wat met die daad gepaard gaan. Mense wat infeksie het wat tydens anilingus oorgedra kan word, lyk gewoonlik op die oog af gesond. As die paartjie weet dat elkeen van hulle 'n gesonde agtergrond het, is die kanse of 'n gevaarlike virus of parasiete op te doen, geringer. Inwendige parasiete kan in die anale gebied teenwoordig wees wanneer sleg voorbereide vleis geëet is, maar as die ontvanger van die anilingus higiënies op sy of haar persoon is, is die kanse van oordrag ook minder.
Voorkoms

Anilingus kom by heteroseksuele sowel as homoseksuele pare (mans en vroue) voor. In die geval van homoseksuele is dit by mans dikwels gelykstaande aan cunnilingus, en kan ook ter voorbereiding van anale seks gebruik word om die anus te help ontspan en meer ontvanklik vir die aktiewe vennoot se penis te wees. Net soos by heteroseksuele neem alle homoseksuele mans nie aan die praktyk deel nie, omdat sommige (wat dit nie wil gee nie) dit weersinwekkend vind en ander (wat dit nie wil ontvang nie) nie bereid is om so aan hulle maat blootgestel te word nie. Maar as die ontvanger(s) voor die daad deeglik was, is anilingus dieselfde as om enige ander deel van die liggaam oraal te stimuleer.
Sien ook

* Anale seks
* Orale seks
Verwysings
Eksterne skakels

* Artikel oor die gesondheidsgevare van anilingus
* Artikel oor anilingus en anale stimulering deur die vinger

Kategorie:Seks
Kubieke meter

Kubieke meter (m³) is 'n inhoudsmaat en stem ooreen met die inhoud van 'n kubus van 1 m lank, breed en hoog. 1 m³ stem ooreen met 1 000 liter.

Omdat die volume van 'n bepaalde hoeveelheid gas sterk verminder as dit saamgepers word, word gasse vir handelsdoeleindes gemeet in normale kubieke meter, aangedui as Nm³. 'n Normale kubieke meter is 'n hoeveelheid gas wat tegnies vry is van waterdamp, wat by 'n temperatuur van 0 °C (273,15 K) 'n absoulte druk van 1,01325 bar het, en 'n volume inneem van een kubieke meter.


Kategorie:Eenhede
1. SC Feucht

1. SC Feucht is 'n sportklub uit Feucht in die deelstaat Beiere in Duitsland. Behalwe sokker, het die klub ook 'n afdeling vir kegelbal.

Die eerste sokkerklub in Feucht is in 1920 opgerig as FC Feucht. Die klub het egter later doodgeloop en in 1927 is sy opvolger, 1. SC Feucht, gestig. In 1984 het die klub nog in die A-Klasse meegeding ('n lae amateurafdeling), maar met die promosie na die Landesliga in 1995 en die Oberliga Beiere in 1997 het die klub op die Duitse sokkerradar verskyn. In dieselfde jaar is die Waldstadion ingewy, die klub se tuisveld in Feucht.

Die hoogtepunt van die klub se geskiedenis was die 2 seisoene in die Regionalliga. Ondanks 'n 14de plek in die 2004/05-seisoen, het die klub nie weer aansoek gedoen om 'n Regionalliga-lisensie nie. Die rede hiervoor was dat die klub nie langer die hoë koste van die liga kon bekostig met die geringe belangstelling van borge nie. Die klub het ook min toeskouers getrek (relatief tot ander Regionalligaspanne), wat verklaar kan word deur die feit dat Feucht minder as 14 000 inwoners het.

Die klub is tans (status: Mei 2007) finansieel diep in die moeilikheid en staar 'n administrasiebevel in die gesig.
Onlangse ligaposisionering
Eksterne skakels

* Amptelike klubblad
* Abseits Guide to German Soccer


Feucht
Takelblok

regs|200px|duimnael|Hierdie takelblok word gebruik om 'n boot te water te laat.

'n Takelblok is 'n toestel wat gebruik maak van een of meer katrolle met 'n tou of kabel daaroor gespan en word gebruik om swaar laste op te lig of te trek.
Oorsig

Daar is vele gebruike vir takelblokke maar hulle mees algemene gebruik is op bote en seilskepe. Die takelblok is deur Archimedes uitgevind.
Meganiese voordeel

Die mees algemene opstelling is om 'n vasgestelde aantal katrolle te hê wat almal op 'n enkele as gemonteer word en 'n ander stel wat kan beweeg. Die meganiese voordeel wat deur 'n takelblok verkry word is gelykstaande aan die aantal toue wat tussen die twee blokke gespan is. As 'n takelblok byvoorbeeld bestaan uit drie vaste en drie bewegende katrolle is daar ses kabels/toue wat tussen hulle gespan is, wat 'n meganiese voordeel van 6 lewer. Dit maak dit moontlik om gewigte op te lig wat ses keer swaarder is as wat 'n mens/masjien normaalweg sou kon optel (as wrywingsverliese en die gewig van die bewegende blok as nalaatbaar klein beskou word).
Wrywing

Die verhoogde krag wat deur die takelblok geskep word, word teengewerk deur die langer lengte van die tou wat benodig word en die wrywing in die stelsel. Om 'n gewig op te lig met 'n takelblok met 'n meganiese voordeel van 6 oor 'n hoogte van 1 meter, is dit nodig om 6 meter tou deur die blokke te laat beweeg. Wrywingsverliese beteken ook dat daar 'n punt bereik word waar die byvoeging van verdere katrolle nie meer prakties is nie.
Takelwerk tegnieke

'n Takelblok kan opgestel word sodat die krag uitgeoefen in dieselfde rigting is as die krag wat deur die las uitgeoefen word of so opgestel dat die krag uitgeoefen in die teenoorgestelde rigting is as die krag wat deur die las uitgeoefen word. Die presiese opstelling van die takelwerk berus gewoonlik op ergonomiese oorwegings.
Sien ook

* Hyskraan
* Windas
Verwysings

* Rescue Technician: Operational Readiness for Rescue Providers, geredigeer deur Claire Merrick et al., gepubliseer deur Mosby, Inc., St. Louis, Mo., 1998, kopiereg deur die Maryland Fire and Rescue Institute. ISBN 0-8151-8390-9 Sien Hoofstukke 4 en 5, p. 41 en ff.
*M. Oppolzer, T. Wahls: I Like To Move It. Flaschenzüge in der Seiltechnik. Hamburg 2019, ISBN 978-3-9820618-0-1.
Eksterne skakel

*Model en demonstrasie


Kategorie:Gereedskap
Kategorie:Meganika
The Fray

The Fray is 'n rock musiekgroep vanuit Denver, Colorado, en bestaan uit vier groepslede. Hulle is veral bekend vir hul single Over My Head (Cable Car), wat in die top tien van die Billboard Hot 100 gekom het. Hierdie single was ook 'n treffer in Kanada, Australië en Nieu-Seeland. Die opvolger, How To Save A Life, had nog meer sukses en besorg hul album met 'n superverkoop van meer as 1,3 miljoen eksemplare. Die gelyknamige album kom so in die top vyftien van die Billboard 200 Album Chart.
Samenstelling

Die groep is in 2002 gevorm en bestaan uit Isaac Slade (voorsanger en pianis), Joe King (ghitaar en sang), Dave Welsh (ghitaar) en Ben Wysocki (trom en perkussie).Hulle het nie 'n permanente basspelere nie; die laaste basspeler wat saam met hulle op toer was, was Jimmy Stofer.
Hulle word gereeld vergelyk met Coldplay, maar hulle sê self dat hulle die meeste beïnvloed is deur musiekgroepe soos U2, Better Than Ezra en Counting Crows. Alhoewel hulle dikwels lirieke sing wat na die Christelike kant klink, ag hulle nie hulself as 'n Christelike groep nie.
Die weg na bekendheid (2002 - 2005)

In die lente van 2002 ontmoet Isaac Slade en Joe King mekaar in 'n plaaslike Guitar Center. Hulle het gou begin om 'n jam-sessie te organiseer, liedjies te skrywe en hul eie styl te ontwikkel wat 'n kombinasie moes wees van die manier van werk van U2 en Coldplay. Later sluit Zach Johnson en Caleb, die broer van Slade, ook by die groep aan. Johnson het egter gou weer vertrek om te gaan studeer aan die kunsskool in New York. Wysocki, 'n vriend van Isaac Slade, het toe by die groep aangesluit as tromspeler. Die verhouding tussen die twee broers het gelei tot die skrywe van die lied Over My Head (Cable Car).

Ná die vertek van Caleb het die groep nie meer 'n vaste basspeler gehad nie. Vóór konserte en musiektoere doen hulle beroepe op verskillende basspelers om te kon uithelp. Die laaste nuwe groepslid was Dave Welsh, 'n ou kennis van Slade en Wysocki.

Hulle het hul naam gekies tydens 'n sogenaamde "graduation party" van Caleb Slade deur 'n voorstelronde te hou.

In 2002 het hulle Movement EP uitgereik, 'n klein album met vier liedere. Slegs 'n klein aantal daarvan word ooit beskikbaar gestel, en vandag nog is dit moeilik om dit in die hande te kry. Die jaar daarná het hulle Reason EP uitgereik. Ondanks veel minder goeie kritiek het hulle tog 'n single uitgebring.

In Julie 2005 het hulle tien voorprogramme vir Weezer gedoen, en daarna twaalf vir Ben Folds. In Januarie 2006 het hulle met hul eie konserttoer begin.
Diskografie

Ateljee-albums

* How to Save a Life (2005)
* The Fray (2009)
* Scars & Stories (2012)
* Helios (2014)
Enkelsnitte

|- align=center
|align=left|Over my head (Cable car)||2007||27-1-2007||20||7||
|- align=center
|align=left|How to save a life||2007||5-5-2007||20||8||
|}


|- align=center
|align=left|How to save a life||2007||03-03-2007||7||19||
|}
Eksterne skakels

Kategorie:Amerikaanse musiekgroepe
Heliksnewel

duimnael|250px|Die Heliksnewel soos gesien deur die Hubble-ruimteteleskoop.

Die Heliksnewel of NGC 7293 is 'n planetêre newel in die sterrebeeld Waterdraer. Dit is sowat 500 ligjare van die Aarde af en is dus die naaste planetêre newel wat aan ons bekend is. Die newel is van magnitude 6,5 en die sentrale ster is van magnitude 12. Die newel beslaan 'n groot gebied in die hemelruim, maar is vanweë die lae oppervlaktehelderheid moeilik waarneembaar.

Met die Hubble-ruimteteleskoop is reeds baie strukture in hierdie planetêre newel gevind. Die kop hiervan is minstens twee keer so groot soos die Sonnestelsel en die stert minstens 26 keer so lank (160 miljard km). Dit is aan die binneste ring van die sentrale ster geleë, wat 'n afstand van duisende miljarde kilometers voorstel.


beeld:Infrared_Helix.jpg|Infrarooi-afbeelding (Spitzer Space-teleskoop)
beeld:Comets Kick up Dust in Helix Nebula (PIA09178).jpg|Infrarooi-afbeelding (Spitzer Space-teleskoop)


Kategorie:Caldwell-voorwerpe
Kategorie:NGC-voorwerpe
Kategorie:Planetêre newels
Kategorie:Waterdraer (sterrebeeld)
Telefoonseks

duimnael|regs|300px|"My word! You do tickle me." – Kinky poskaart - c1910

Telefoonseks is die belewing van seks via die telefoon.

Telefoonseks geskied meestal deurdat beide partye mekaar skakel en mekaar opgewonde te maak deur middel van erotiese taal. Daar gaan soms eensydige of wedersydse masturbasie hiermee gepaard. Sekslyne verskaf ook 'n diens waarby 'n telefonis die klant na sy of haar hoogtepunt praat. Daar bestaan ook seksueel getinte kontaklyne, waar die klante telefoonseks met mekaar kan hê. Dit kom ook voor dat mense via die Internet telefoonnommers uitwissel en afsprake maak om telefoonseks te hê. Paartjies wat vir lank van mekaar geskei is neem ook aan telefoonseks deel.
Voordele

* Die klant is anoniem en kan enige seksuele voorkeur uiter
* Mense kan ook oor 'n groot afstand seksuele belewinge met mekaar hê
* Mense loop geen risiko om seksueel oordraagbare siektes op te doen nie
* Tiener- en ongewensde swangerskap word voorkom
Nadele

* Mense kan deur huisgenote betrap word
* Egte fisieke kontak vind nie plaas nie
* Sekslyne is gewoonlik duur om te gebruik


Kategorie:Seks
Kategorie:Telefonie
SV Henstedt-Ulzburg

SV Henstedt-Ulzburg is 'n sportklub uit Henstedt-Ulzburg in die deelstaat Sleeswyk-Holstein in Duitsland, veral bekend vir sy sokkerafdeling.

Die klub is in 2009 gestig met die samesmelting van SV Henstedt-Rhen, FC Union Ulzburg en MTV Henstedt. Die klub het SV Henstedt-Rhen se plek in die Oberliga Sleeswyk-Holstein oorgeneem. Met ongeveer 5 500 lede is die klub een van die twee grootstes in Sleeswyk-Holstein. Behalwe sokker, het die klub ook afdelings vir omtrent 10 ander sportsoorte en daar word baie gekonsentreer op die jeug en die omliggende gemeenskap. Die klub deel onder andere een van sy sportsale met 'n nabygeleë skool.
Onlangse ligaposisionering (SV Henstedt-Rhen)
Eksterne skakels

* Amptelike klubwerf


Henstedt-Ulzburg
MSV Neuruppin

MSV Neuruppin is 'n sportklub uit Neuruppin in die deelstaat Brandenburg in Duitsland, veral bekend vir sy sokkerafdeling. Behalwe sokker, het die klub ook afdelings vir atletiek, biljard, boks, skaak, sport vir gestremdes, gimnastiek, voetslaan, swem, tafeltennis, vlugbal en algemene ontspanning.

Die klub is gestig as Neuruppiner Turnerbund in 1919. Dit het ontwikkel in die militêre sportklub Militärsportverein Neuruppin en later in Märkischer Sportverein Neuruppin. Na die Tweede Wêreldoorlog is die klub in 1945 heropgerig as SG Neuruppin, maar hierna (in tipies Oos-Duitse styl) het 'n reeks naamsveranderinge gevolg: ZSG Neuruppin (1948), Nordwest Neuruppin (1949), BSG Konsum Neuruppin (1950), BSG Empor Mitte Neuruppin (1951) en toe BSG Empor Neuruppin (1952). Tussen 1983 en 1989 het die klub bekend gestaan as Elektronik Neuruppin. Na die Duitse hereniging het die klub sy naam eers verander na TuS Neuruppin en toe na die huidige naam (wat ook die klub se naam was voor die Tweede Wêreldoorlog).

Neuruppin het nooit die hoër Oos-Duitse ligas gehaal nie en het sy grootste prestasies in die herenigde Duitsland behaal:

Na die klub aanvanklik op die 6de vlak in die Landesliga ingedeel is, het dit die Oberliga Noordoos-Noord in 2001 gehaal. In die 2004/05-seisoen het MSV tweede geëindig na FC Hansa Rostock se amateurspan, wat nie aansoek gedoen het om 'n Regionalliga-lisensie nie. Dit het Neuruppin die geleentheid gegee om aan 'n uitspeelrondte om promosie na die Regionalliga deel te neem. Die klub is egter verslaan deur FC Carl Zeiss Jena. Dieselfde seisoen het die klub die Brandenburgpokal gewen (2-1 teen SV Babelsberg 03), wat aan hom toegang tot die hoofrondte van die volgende seisoen se DFB-Pokal gegee het.

Die span is geloot om teen FC Beiere München te speel. Die klub het verkies om die wedstryd in die Olimpiese stadion in Berlyn te speel en alhoewel Neuruppin met 0-4 verloor het, was daar 33 200 toeskouers, die meeste wat nog ooit 'n wedstryd van MSV bygewoon het.

Die klub sukkel tans (status 2007) met finansiële probleme en moes die meeste van sy beste spelers verkoop.
Onlangse ligaposisionering
Eksterne skakels

* Amptelike klubblad
* Abseits Guide to German Soccer


Neuruppin
VfB Auerbach

VfB Auerbach is 'n sportklub uit Auerbach in die deelstaat Sakse in Duitsland, veral bekend vir sy sokkerafdeling. Die klub het ook 'n tennisafdeling.

Die klub is op 17 Mei 1906 gestig as Auerbacher Fußball Club. Die klub is herdoop na VfB Auerbach 1906 in 1919.

Na die Tweede Wêreldoorlog is die klub in 1945 heropgerig as Sport- und Kultur-Kartell Auerbach. 'n Nuwe sportklub, BSG KWU Auerbach, is geskep uit SuKK Auerbach in 1949 en in 1951 herdoop na BSG Einheit Auerbach.

Na die Duitse hereniging het die klub in 1991 sy tradisionele naam teruggeneem.
Onlangse ligaposisionering
Eksterne skakels

* Amptelike klubblad
* Abseits Guide to German Soccer


Auerbach
Kategorie:Sakse
Friedrich von Lindequist

Friederich von Lindequist (15 September 1862 - 25 Junie 1945) was goewerneur van Duits-Suidwes-Afrika.

Hy is in 1862 op die eiland Rügen in die Oossee gebore. Hy sluit hom by die staatsdiens aan en was konsul-generaal voor hy in 1905 goewerneur van Duits-Suidwes-Afrika geword het. Hy het die pos tot 1907 beklee en sterf in 1945.
Sien ook

* Lys van Goewerneurs van Suidwes-Afrika
Bronne

* Rosenthal, Eric; Encyclopaedia of Southern Africa; Juta and Company Limited, Cape Town & Johannesburg, 1980.


Kategorie:Duitse goewerneurs
Kategorie:Geskiedenis van Namibië
Kategorie:Geboortes in 1862
Kategorie:Sterftes in 1945
Victor Franke

duimnael|regs|Victor Franke
Kol. Victor Franke (21 Julie 1866 tot 7 September 1936) was die laaste Duitse militêre bevelvoerder in Duits-Suidwes-Afrika.

Hy is in 1866 in Zuckmantel in Silesië, destyds deel van Duitsland, gebore. Hy het reeds as jong seun by die leër aangesluit en is in 1896 na Suidwes-Afrika gestuur en gou die aandag op hom gevestig deur sy dapperheid en bekwaamheid. Hy het veral beroemd geword tydens die Herero-oorlog toe hy die Duitse magte van 'n gewisse nederlaag by Grootberg gered het.

Met die uitbreek van die Eerste Wêreldoorlog het Franke, na die onverwagte dood van die amptelike bevelvoerder, outomaties hoof geword van die Duitse magte wat teen die oormag Suid-Afrikaanse troepe onder die bevel van genl. Louis Botha gestuur is om die kolonie onder die Britse invloedsfeer te bring. Hy het op 15 Junie 1915 by Khorab oorgegee na 'n lang en dappere veldtog.

Die Franke-toring op Omaruru is na hom vernoem om sy dapperheid tydens die Herero-oorlog te gedenk. Dit is vandag nog een van die dorpie se vername besienswaardighede.

Franke het in 1936 in Hamburg, Duitsland, gesterf.
Bronne

* Rosenthal, Eric; Encyclopaedia of Southern Africa; Juta and Company Limited, Cape Town & Johannesburg, 1980.


Kategorie:Geskiedenis van Namibië
Kategorie:Geboortes in 1865
Kategorie:Sterftes in 1936